Predkladacia správa

	Návrh zámerov plánovanej privatizácie na ďalšie obdobie a jej časový harmonogram predkladáme na rokovanie vlády SR na základe uznesenia vlády SR č. 1231 z 13. novembra 2002, konkrétne úlohy uloženej podpredsedovi vlády a ministrovi hospodárstva a pre správu a privatizáciu národného majetku v bode D.16. tohto uznesenia.  

	Zámery plánovanej privatizácie na ďalšie obdobie vychádzajú z cieľov v oblasti privatizácie deklarovaných v Programovom vyhlásení vlády SR, a to dokončiť proces privatizácie za podmienok ekonomickej výhodnosti pre štát a dodržiavania transparentnosti a pravidiel hospodárskej súťaže, zabezpečiť presadzovanie záujmov štátu v už sprivatizovaných podnikoch s účasťou štátu a dokončiť druhú etapu privatizácie v zdravotníctve. 

	Ministerstvo pre správu a privatizáciu národného majetku SR oslovilo v novembri 2002 všetky rezorty a zriaďovateľské orgány, aby prehodnotili a navrhli na zaradenie do privatizácie ďalšie štátne podniky a štátne rozpočtové a príspevkové organizácie v ich zakladateľskej a zriaďovateľskej pôsobnosti. Reakcie rezortov, výsledkom ktorých je návrh na zaradenie do privatizácie zatiaľ iba štyroch ďalších subjekov, sú predmetom úvodnej časti materiálu. Zaradenie týchto štyroch subjektov do zoznamu podnikov zahrnutých do privatizácie predkladáme na schválenie vláde SR v návrhu uznesenia.

	V prvej časti materiálu sú podrobnejšie uvedené zámery privatizácie v rezortoch, ktorých sa privatizácia v ďalšom období predovšetkým dotýka. Ide najmä o rezort hospodárstva, konkrétne o oblasť elektroenergetiky, pričom zámery v tejto oblasti by mali predstavovať významnú náplň privatizácie na ďalšie obdobie. Úplne doriešené nie je tiež ďalšie nakladanie s dočasnou majetkovou účasťou FNM SR na podnikaní obchodných spoločností Slovenskej autobusovej dopravy. V rezorte zdravotníctva bude postupne ukončená druhá etapa privatizácie zdravotníckych zariadení. Okrajovo je ešte riešený rezort pôdohospodárstva a obrany, kde zostalo na doprivatizovanie niekoľko štátnych podnikov.        

	V druhej časti materiálu je navrhnutý časový harmonogram plánovanej privatizácie, ktorý obsahuje jednotlivé kroky, potrebné pre zabezpečenie jej zámerov, ako aj úlohy s tým spojené a termíny ich plnenia pre zodpovedné rezorty.

Materiál bol predmetom medzirezortného pripomienkového konania. Do materiálu boli príslušné pripomienky zapracované. 

V súvislosti s požiadavkou rezortu hospodárstva o zosúladenie pripravovaných zámerov a ďalšieho postupu privatizácie podnikov charakteru prirodzených monopolov a ich časového harmonogramu predseda vlády SR svojím listom K č.: 229/2003-PV zo dňa 21.1.2003 odsúhlasil termín na splnenie úlohy D.16. uznesenia vlády SR č. 1231 
z 13. novembra 2002 do 31. januára 2003.